Tarybos reglamentas (EAPB, EEB, Euratomas) Nr. 300/76
1976 m. vasario 9 d.
apibrėžiantis turinčių teisę gauti išmokas už pamaininį darbą pareigūnų kategorijas, išmokų dydžius ir jų mokėjimo sąlygas
EUROPOS BENDRIJŲ TARYBA,
atsižvelgdama į Reglamentu (EEB, Euratomas, EAPB) Nr. 259/68 [1] nustatytus Pareigūnų tarnybos nuostatus ir Europos Bendrijų kitų tarnautojų įdarbinimo sąlygas su paskutiniais pakeitimais, padarytais Reglamentu (Euratomas, EAPB, EEB) Nr. 2577/75 [2], ypač į minėtų Tarnybos nuostatų 56a straipsnio antrąją pastraipą,
atsižvelgdama į Komisijos pasiūlymą, pateiktą pasikonsultavus su Tarnybos nuostatų komitetu,
kadangi Taryba, remdamasi Komisijos pasiūlymu ir pasikonsultavusi su Tarnybos nuostatų komitetu, turi apibrėžti turinčių teisę gauti išmokas už pamaininį darbą pareigūnų kategorijas, išmokų dydžius ir jų mokėjimo sąlygas,
PRIĖMĖ ŠĮ REGLAMENTĄ:
1 straipsnis
1. Pareigūnas, kuriam mokama iš tyrimų ir investicijų biudžeto asignavimų ir kuris pagal darbo sutartį dirba Jungtinio tyrimų centro padalinyje arba kuris dalyvauja su juo netiesiogiai susijusioje veikloje, arba kuriam mokama iš eksploatacijos biudžeto asignavimų, jis pagal darbo sutartį dirba kompiuterių centre arba apsaugos departamente ir pamaininį darbą, kaip apibrėžta Tarnybos nuostatų 56a straipsnyje, turi teisę gauti išmoką, kurios dydis yra:
- 2685 Belgijos frankai, kai departamentas dirba dviem pamainomis, išskyrus šeštadienius, sekmadienius ir valstybines šventes,
- 4430 Belgijos frankų, kai departamentas dirba visą parą, išskyrus šeštadienius, sekmadienius ir valstybines šventes,
- 6041 Belgijos frankas, kai departamentas dirba be pertraukų.
Išmoka nustatoma kaip atlyginimo priedas ir kitos pareigūno atlyginimui taikomos lengvatos.
2. Kai pamaininis darbas dirbamas ne ilgiau kaip mėnesį, minėtos išmokos viena trisdešimtoji dalis mokama už kiekvieną pamainomis dirbtą dieną. Tačiau išmoka nemokama, jei pamainomis dirbama mažiau nei tris dienas per mėnesį.
3. Pareigūnas, kuris gali įrodyti, kad ne ilgiau nei vieną mėnesį jis dėl ligos, nelaimingo atsitikimo, įstaigos uždarymo, išvykimo į mokymo kursus arba kasmetinių atostogų nedirbo pamaininio darbo, nepraranda teisės gauti išmoką. Jei pareigūnas pamaininio darbo nedirba ilgiau nei vieną mėnesį, jis laikinai, iki to mėnesio, kai vėl pradeda dirbti, pabaigos, neturi teisės gauti išmoką.
2 straipsnis
Pareigūnas, turintis teisę gauti 1 straipsnyje numatytą išmoką, už ypač įtemptą darbą, numatytą Tarnybos nuostatų 100 straipsnyje, gali gauti tik ne didesnę kaip 600 taškų, nustatomų pagal Reglamentą (Euratomas) Nr. 1799/72 [3], išmoką.
3 straipsnis
Šis straipsnis mutatis mutandis taikomas nenuolatiniam, pagalbiniam personalui ir tarnautojams.
4 straipsnis
Panaikinamos 1972 m. birželio 27 d. Tarybos reglamento (Euratomas) Nr. 1371/72 1 ir 4 straipsnių antrosios pastraipos, apibrėžiančios specialiųjų išmokų, kurios gali būti skiriamos pareigūnams arba tarnautojams, kuriems mokama iš tyrimų ir investicijų biudžeto asignavimų ir kurie pagal darbo sutartį dirba Jungtinio tyrimų centro padalinyje arba kurie dalyvauja su juo netiesiogiai susijusioje tam tikro pobūdžio paslaugų teikimo srityje [4], dydžius ir jų mokėjimo sąlygas.
5 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1976 m. vasario 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. vasario 9 d.